b'\n_START_ARTICLE_\nManifestul de unire cu Biserica Romei\n_START_PARAGRAPH_\nManifestul de unire sau Cartea de m\xc4\x83rturie din 7 octombrie 1698 este unul dintre cele trei documente care legitimizeaz\xc4\x83 unirea cu Biserica Romei a clerului rom\xc3\xa2n \xc8\x99i a credincio\xc8\x99ilor ortodoc\xc8\x99i din Transilvania. Celelalte dou\xc4\x83 documente sunt declara\xc8\x9bia din februarie 1697 a Mitropolitului Teofil \xc8\x99i a altor participan\xc8\x9bi la un sinod \xc8\x9binut \xc3\xaen Alba Iulia \xc8\x99i a\xc8\x99a-numitul Act al Unirii semnat de Mitropolitul Atanasie \xc8\x99i de participan\xc8\x9bii de la sinodul din 4 septembrie 1700, \xc8\x9binut la Alba Iulia. Actul este format din trei file (\xc8\x99ase pagini), primele dou\xc4\x83 formate dintr-o coal\xc4\x83 unic\xc4\x83 \xc3\xaendoit\xc4\x83 \xc3\xaen dou\xc4\x83 iar a treia fil\xc4\x83 lipit\xc4\x83 ulterior.\n_START_SECTION_\nPagina a doua, \xc3\xaen latin\xc4\x83\n_START_PARAGRAPH_\nTextul, care ar fi trebuit s\xc4\x83 fie o traducere a celui rom\xc3\xa2nesc, are o serie de afirma\xc8\x9bii suplimentare. Se spune c\xc4\x83 unirea se face din insuflare dumnezeiasc\xc4\x83 \xc8\x99i, mai mult, primind, m\xc4\x83rturisind \xc8\x99i crez\xc3\xa2nd toate c\xc3\xa2te le m\xc4\x83rturise\xc8\x99te ea (Roma), dar mai ales cele patru puncte \xc3\xaen care \xc8\x99tiam c\xc4\x83 ne deosebim p\xc3\xa2n\xc4\x83 acum, care ni se arat\xc4\x83 \xc3\xaen prea milostivul decret \xc8\x99i \xc3\xaen diploma prea sfintei sale maiest\xc4\x83\xc8\x9bi.\n_START_SECTION_\nPaginile 3-5\n_START_PARAGRAPH_\nCuprind semn\xc4\x83turile a 38 de protopopi, cu 37 pece\xc8\x9bi \xc8\x99i transcrierea \xc3\xaen latine\xc8\x99te a numelui \xc8\x99i sediului.\n_START_SECTION_\nPagina 5\n_START_PARAGRAPH_\nDup\xc4\x83 ultimele semn\xc4\x83turi protopope\xc8\x99ti:_NEWLINE_"\xc8\x98i a\xc8\x99a ne unim cu ace\xc8\x99ti ce scri mai sus, cum toat\xc4\x83 legea noastr\xc4\x83, slujba Besericii, leturghia, posturile \xc8\x99i carindariul nostru s\xc4\x83 stea pre loc, iar\xc4\x83 dac\xc4\x83 n-ar sta pre loc acele, nici aceste pece\xc8\x9bi ale noastre s\xc4\x83 n-aib\xc4\x83 nici o t\xc4\x83rie asupra noastr\xc4\x83 \xc8\x99i vl\xc4\x83dica nostru Athanasie s\xc4\x83 fie \xc3\xaen scaun \xc8\x99i nime s\xc4\x83 nu-l h\xc4\x83rbut\xc4\x83luiasc\xc4\x83"  \xc8\x99i o pecete ce acoper\xc4\x83 dou\xc4\x83 litere din penultimul r\xc3\xa2nd. Acest text este ad\xc4\x83ugat de Atanasie Anghel, conform expertizei grafologice, dar f\xc4\x83r\xc4\x83 semn\xc4\x83tura acestuia.\n_START_SECTION_\nControverse\n_START_PARAGRAPH_\nExist\xc4\x83 controverse at\xc3\xa2t asupra documentului original, c\xc3\xa2t \xc8\x99i asupra traducerii lui \xc3\xaen limba latin\xc4\x83.\n_START_SECTION_\nOriginalul\n_START_PARAGRAPH_\nActul respectiv se g\xc4\x83se\xc8\x99te \xc3\xaen fondurile Academiei Rom\xc3\xa2ne. \xc3\x8en opinia unor istorici, chiar \xc8\x99i greco-catolici, actul este evocat drept "un fals evident"._NEWLINE_Originalul actului a stat ascuns mult\xc4\x83 vreme, fiind g\xc4\x83sit abia la sf\xc3\xa2r\xc8\x99itul secolului XIX de marele istoric greco-catolic Nicolae Densu\xc8\x99ianu._NEWLINE_Printre motivele care a determinat un num\xc4\x83r de istorici s\xc4\x83 recunoasc\xc4\x83 falsitatea originalului acestui act sunt: lipsa semn\xc4\x83turii mitropolitului, f\xc4\x83r\xc4\x83 care actul este lovit de nulitate dintru \xc3\xaenceput; nemen\xc8\x9bionarea a\xc8\x99a-zisului sinod \xc3\xaen nici un document de epoc\xc4\x83; nemen\xc8\x9bionarea a\xc8\x99a-zisului sinod nici \xc3\xaen pl\xc3\xa2ngerile \xc8\x99i nici \xc3\xaen r\xc4\x83spunsurile din coresponden\xc8\x9ba purtat\xc4\x83 de ortodoc\xc8\x99i cu autorit\xc4\x83\xc8\x9bile \xc3\xaen anii 1698-1711;  nerespectarea normelor procedurale sinodale referitoare la redactarea de documente (totdeauna hot\xc4\x83r\xc3\xa2rile se redactau pe pagini \xc3\xaentregi, ne\xc3\xaendoite, textul fiind urmat, dup\xc4\x83 un spa\xc8\x9biu, de semn\xc4\x83tura mitropolitului \xc8\x99i al\xc4\x83turi a secretarului, cu pece\xc8\x9bile acestora, urmat\xc4\x83 de semn\xc4\x83turile protopopilor \xc3\xaen ordinea importan\xc8\x9bei protopopiei; niciuna din aceste reguli nu este respectat\xc4\x83)._NEWLINE_De asemenea, a\xc8\x99a cum arat\xc4\x83 \xc8\x99i I. Lupa\xc8\x99, \xc3\xaen 15 iunie 1700 Mitropolia ortodox\xc4\x83 de Alba Iulia, p\xc4\x83storit\xc4\x83 de Atanasie Anghel (deci \xc3\xaenc\xc4\x83 mitropolit ortodox) prime\xc8\x99te de la Constantin Br\xc3\xa2ncoveanu un sprijin de 6000 galbeni pe an \xc8\x99i mo\xc8\x99ia Meri\xc8\x99anilor. Ajutorul va fi retras dup\xc4\x83 unia\xc8\x9bia din 1701._NEWLINE_Nicolae Densu\xc8\x99ianu, Silviu Dragomir \xc8\x99i al\xc8\x9bi istorici au concluzionat c\xc4\x83 este vorba de un act fals, realizat de iezui\xc8\x9bi prin str\xc3\xa2ngerea de semn\xc4\x83turi de la protopopi sub alt pretext, foaia pe care este scris textul rom\xc3\xa2nesc fiind la \xc3\xaenceput ultima, iar ulterior trecut\xc4\x83 \xc3\xaen fa\xc8\x9b\xc4\x83 \xc8\x99i completat\xc4\x83 cu declara\xc8\x9bia de unire._NEWLINE_Exist\xc4\x83 opinia conform c\xc4\x83reia actul \xc3\xaen spe\xc8\x9b\xc4\x83 ar fi fost realizat abia \xc3\xaen 1701  c\xc3\xa2nd Atanasie Anghel, chemat la Viena (dup\xc4\x83 nenum\xc4\x83rate persecu\xc8\x9bii suferite \xc3\xaen Transilvania), a fost pus s\xc4\x83 aleag\xc4\x83 \xc3\xaentre \xc3\xaenchisoarea pe via\xc8\x9b\xc4\x83 pentru 22 de acuza\xc8\x9bii (exact num\xc4\x83rul articolelor din m\xc4\x83rturisirea de credin\xc8\x9b\xc4\x83 semnat\xc4\x83 de acesta la hirotonire) \xc8\x99i respectiv unirea cu Roma. Atanasie Anghel, care f\xc4\x83cuse la hirotonia sa, ca mitropolit ortodox, leg\xc4\x83m\xc3\xa2nt s\xc4\x83 apere Biserica rom\xc3\xa2neasc\xc4\x83 fa\xc8\x9b\xc4\x83 de tentativele de catolicizare, alege s\xc4\x83 \xc3\xae\xc8\x99i schimbe religia. El se leap\xc4\x83d\xc4\x83 oficial \xc8\x99i ceremonial de Ortodoxie. Este apoi "rehirotonit" \xc3\xaent\xc3\xa2i preot iar apoi episcop romano-catolic. \xc3\x8en schimbul trecerii sale de la Ortodoxie la Romano-catolicism rudele i-au fost \xc3\xaennobilate, a primit titlul de consilier imperial, distinc\xc8\x9bie pentru "meritele sale \xc3\xaenalte \xc8\x99i speciale" \xc8\x99i un salariu anual de 4.000 de florini. Cu aceast\xc4\x83 ocazie a fost realizat \xc8\x99i actul, prin colaborarea unor protopopi aposta\xc8\x9bi, completat de mitropolitul lep\xc4\x83dat de Ortodoxie cu textul din pagina 5 (de dup\xc4\x83 semn\xc4\x83turi, dar pecetluit!) \xc8\x99i datat apoi... 1698, pentru a justifica o serie de declara\xc8\x9bii false ale iezui\xc8\x9bilor \xc3\xaen fa\xc8\x9ba Dietei \xc8\x99i a Cur\xc8\x9bii de la Viena. Merit\xc4\x83 notat c\xc4\x83 \xc3\xaencheierea documentului, singura parte scris\xc4\x83 de Atanasie, sun\xc4\x83 astfel: "\xc8\x98i a\xc8\x99a ne unim cu ace\xc8\x99ti ce scri (deci actul fusese f\xc4\x83cut de al\xc8\x9bii, nu de Atansie \xc8\x99i cei din preajma lui \xc8\x99i nu cu colaborarea lui) mai sus, cum toat\xc4\x83 legea noastr\xc4\x83, slujba Besericii, leturghia, posturile \xc8\x99i carindariul nostru s\xc4\x83 stea pre loc, iar\xc4\x83 dac\xc4\x83 n-ar sta pre loc acele, nici aceste pece\xc8\x9bi ale noastre s\xc4\x83 n-aib\xc4\x83 nici o t\xc4\x83rie asupra noastr\xc4\x83."_NEWLINE_Se observ\xc4\x83 \xc8\x99i aici ca \xc8\x99i \xc3\xaen celelalte texte rom\xc3\xa2ne\xc8\x99ti ale documentului analizat c\xc4\x83 singura unire men\xc8\x9bionat\xc4\x83 const\xc4\x83 \xc3\xaentr-o simpl\xc4\x83 recunoa\xc8\x99tere a papei ca patriarh, f\xc4\x83r\xc4\x83 drept de interven\xc8\x9bie de orice natur\xc4\x83 \xc3\xaen Biserica rom\xc3\xa2neasc\xc4\x83 din Transilvania. El urma doar s\xc4\x83 hirotoneasc\xc4\x83 pe mitropolitul ales de rom\xc3\xa2ni. Nici m\xc4\x83car cele patru puncte florentine nu sunt acceptate de rom\xc3\xa2ni, chiar \xc8\x99i \xc3\xaen 1701, c\xc3\xa2nd se realizeaz\xc4\x83 de fapt actul antedatat.\n_START_SECTION_\nTraducerea\n_START_PARAGRAPH_\nNicolae Densu\xc8\x99ianu, referindu-se la traducerea latin\xc4\x83 a originalului, a socotit-o a fi "o traducere din cele mai mi\xc8\x99ele\xc8\x99ti \xc8\x99i criminale, falsificarea unui tratat politico-bisericesc, pentru a supune poporul rom\xc3\xa2n catolicilor \xc8\x99i a desfiin\xc8\x9ba Biserica rom\xc3\xa2n\xc4\x83 de Alba Iulia" ._NEWLINE_Printre motivele care a determinat un num\xc4\x83r de istorici s\xc4\x83 recunoasc\xc4\x83 falsitatea traducerii acestui act sunt: diferen\xc8\x9bele radicale \xc3\xaentre textul original rom\xc3\xa2nesc \xc8\x99i textul tradus latinesc (primul prezint\xc4\x83 o unire formal\xc4\x83, f\xc4\x83r\xc4\x83 nicio abdicare canonic\xc4\x83 "din obiceiul Besericii noastre a R\xc4\x83s\xc4\x83ritului"; textul latinesc prezint\xc4\x83 o unire total\xc4\x83); men\xc8\x9bionarea \xc3\xaen traducerea latin\xc4\x83 a diplomei leopoldine dat\xc4\x83 \xc3\xaen 16/28 februarie 1699, deci la c\xc3\xa2teva luni ulterior pretinsului sinod.'